สั่งคงเข้มปฏิบัติการเชิงรุกสกัดกั้นตามชายแดน ขยายผลทำลายแหล่งผลิตและเครือข่ายข้ามชาติ
สั่งคงเข้มปฏิบัติการเชิงรุกสกัดกั้นตามชายแดน ขยายผลทำลายแหล่งผลิตและเครือข่ายข้ามชาติพลโท คงชีพ ตันตระวาณิชย์ โฆษกกระทรวงกลาโหม เปิดเผยว่า พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม กำชับฝ่ายความมั่นคง ตำรวจ ทหาร ประสานกับ ป.ป.ส.และส่วนราชการต่างๆ ดูแลข้าราชการไม่ให้เข้าไปเกี่ยวข้องกับยาเสพติดเด็ดขาด และให้ยังคงเข้มปฏิบัติการเชิงรุกสกัดกั้นตามชายแดนและกวาดล้างใหญ่ยาเสพติดออกจากชุมชนเมืองทั่วประเทศต่อเนื่องกันไป ควบคู่กับสถาปนาเสริมความเข้มแข็งทุกชุมชน ร่วมทำหน้าที่เครือข่ายเฝ้าระวังและป้องกันปัญหายาเสพติดอย่างเป็นระบบ โดยเฉพาะในกลุ่มเด็กและเยาวชนพลเอก ประวิตร ได้สั่งการเพิ่มเติม ให้ขยายผลทำลายแหล่งผลิตและเครือข่ายข้ามชาติ ที่แฝงตัวเข้าไทยในรูปนักท่องเที่ยว หรือประกอบธุรกิจบังหน้าโดยมีคนไทยสนับสนุน  ทั้งนี้ ให้เพ่งเล็งตรวจสอบและติดตามความเชื่อมโยงเส้นทางการเงินของเครือข่ายทั้งหมด รวมทั้งการนำเข้า หรือเคลื่อนย้ายสารเคมี ที่สามารถนำไปขยายผลใช้เป็นสารตั้งต้นผลิตยาเสพติด สำหรับสถานการณ์ภาพรวม รอบ 6 เดือนที่ผ่านมา (ม.ค.- มิ.ย.62) ปัญหาอาชญากรรมลูกโซ่ และการใช้ความรุนแรงจากภัยยาเสพติดในรูปแบบต่างๆ ยังคงมีปรากฏในสังคม มีการทยอยลำเลียงยาเสพติดเข้าไทยผ่านชายแดนประเทศเพื่อนบ้านต่อเนื่อง การปฏิบัติการเชิงรุกของเจ้าหน้าที่ สามารถสกัดกั้นและจับกุมผู้เกี่ยวข้องดำเนินคดีแล้ว จำนวน 172,185 ราย เป็นผู้ผลิตถึง 3,742 คน ยึดยาเสพติด เป็นยาบ้ากว่า 205 ล้านเม็ด ยาไอซ์ 5,400 กก. เฮโรอีน 35 กก. กัญชาแห้ง เกือบ 7,000 กก. รวมทั้งพืชกระท่อม ฝิ่นและ โคเคน อีกจำนวนมาก โดยยาไอซ์ส่วนใหญ่ถูกลำเลียงลงใต้และส่งออกต่างประเทศ#ยาเสพติด#เครือข่าย#สำนักข่าว #กรมประชาสัมพันธ์